钦定古今图书集成/理学汇编/字学典/第072卷 > 《宋黄伯思法帖刊误》 > 《第七王会稽书中》
## 钦定古今图书集成/理学汇编/字学典/第072卷 > 《宋黄伯思法帖刊误》 > 《第七王会稽书中》

得都下《九日帖》中云：蔡公者蔡谟也，仁祖者谢尚也。
晋穆帝永和十二年秋，桓公破姚襄至洛，故此云“久
当至洛。”是时将以谢尚镇司州，以病止，故此云得仁
祖二十六日问疾，更委笃，与陶谷家所畜逸少《破羌
帖》中所书事正同。其帖云：“知虞帅云桓公以至洛，即
摧破羌贼，贼重命，想必擒之。”王略始及旧都，使人悲
慨深。此公威略实著，自当求之于古，真可以战，使人
叹息。知仁祖小差，此慰可言。适范生书，如其语无异，
故须后问为定。今以书示君。仆尝跋之云，晋穆帝永
和十二年秋，桓温破姚襄于伊水，遂至洛，时将以谢
尚镇之，属病不行。所云桓公摧破羌贼及仁祖小差，
正当时事也。是时逸少去会稽内史已岁馀，方遁迹
山水间，宜不复以世务经怀，而此书乃“叹宣武之威
略，悲旧都之始平，忧国嗟时，志犹不息，惜其一愤远
引，使才猷约结，弗光于世，独区区遗翰见宝，后人览
之，深为兴叹。”此帖草法极工，惜不载《法帖》间，故附见
此条。

与足下意政同，“政”当作正，盖逸少祖尚书郎名正，故
王氏作书，“正月”或作“初月”，或作一月。他正字皆以政
代之。后人相承敩之，非也。
自初月二日至前《从洛帖》，皆伪如初月，有云“羲之呈
耳”，愿知心素，致使如然也。愿足下莫见责，乃俗人伪
作，第恐是著书。观其所补永禅师《千字格韵》与此正
同。

十月七日帖，米以为集成，予谓昨见君帖亦然，盖二
帖字意皆不相属，而《十月帖》颇取《十七帖》中，足慰。前
可令必达，以副此志，“远想慨然”等帖中语厕其间，如
云足下尚停数日，得告，承长平未佳，足下大小佳也。
知比得丹阳书，热日更甚，期已至旦，反想至七帖皆
后人依放，中有云不易，可得过夏，知有患者，早乘凉
行，皆非当时人语。承足下还来，一帖不论，可见其伪。
《荀侯帖》云“安好音”，信明公还得归洛也。词笔皆如《初
月帖》。〈刘次庄释云安好音信那可遇得归洛也〉
深以自慰，“晚复毒热”，二帖，唐文皇所临者，羲之《白耳
帖》不论，可见其伪。

仆近修《小园子》殊佳帖，米以为子敬书。仆谓“处动静”
以下方是子敬笔，前两行乃唐人书《字势帖》语与后
回殊。